ΓΡΑΠΤΗ ΕΡΩΤΗΣΗ E-3261/98

υποβολή: Sérgio Ribeiro (GUE/NGL) προς την Επιτροπή

(28 Οκτωβρίου 1998)

Θέμα: Ασφάλιση περίθαλψης στη Γερμανία

Στις 5 Νοεμβρίου 1996, απηύθυνα προς την Επιτροπή την ερώτηση (Ε-3178/96(1)) σχετικά με την απόφαση των γερμανικών αρχών να αφαιρέσουν το δικαίωμα κοινωνικής ασφάλισης, που καλύπτει τον κίνδυνο περιθάλψεως, από εκείνους οι οποίοι, παρά το γεγονός ότι είχαν καταβάλει τις αντίστοιχες εισφορές, έφυγαν από τη χώρα; η πράξη αυτή θίγει, κατ' ουσίαν, πολίτες άλλων κρατών μελών που είχαν μεταναστεύσει στη Γερμανία.

Στις 21 Ιανουαρίου 1997, η Επιτροπή απάντησε ότι αναμενόταν απόφαση του Ευρωπαϊκού Δικαστηρίου, στο οποίο είχε απευθυνθεί προδικαστικό ερώτημα σχετικά με το συμβατό του συστήματος κοινωνικής ασφαλίσεως της Γερμανίας με το κοινοτικό δίκαιο (Υπόθεση C-160/96, Molenaar).

Εφόσον το Δικαστήριο εξέδωσε την απόφασή του, στις 5 Μαρτίου 1998, σύμφωνα με την οποία "τα άρθρα 19, παρ. 1, 25, παρ. 1 και 28, παρ. 1 του Κανονισμού (ΕΟΚ) 1408/71(2) του Συμβουλίου, της 14ης Ιουνίου 1971... όπως τροποποιήθηκε και ενημερώθηκε με τον κανονισμό (ΕΟΚ) 2001/83(3) της 2 Ιουνίου 1983, δεν επιτρέπουν να εξαρτάται χορήγηση επιδόματος όπως το επίδομα περιθάλψεως, το οποίο συνιστά παροχή ασθένειας εις χρήμα, από την κατοικία του ασφαλισμένου στο έδαφος του κράτους ασφαλίσεως", ερωτώ την Επιτροπή σε ποιές ενέργειες προέβη ή πρόκειται να προβεί για να καθιερώσει την ίση μεταχείριση μεταξύ των εργαζομένων στη Γερμανία.

Απάντηση του κ. Flynn εξ ονόματος της Επιτροπής

(29 Ιανουαρίου 1999)

Στην απόφασή του στις 5 Μαρτίου 1998, για την υπόθεση C-160/96 Molenaar, το Ευρωπαϊκό Δικαστήριο θεώρησε τα εν λόγω επιδόματα περιθάλψεως ως παροχές ασθενείας σε είδος.

Σύμφωνα με αυτή την ερμηνεία, όλα τα άτομα που δικαιούνται μία μόνον γερμανική σύνταξη και κατοικούν σε άλλο κράτος μέλος μπορούν να επωφεληθούν του δικαιώματος εξαγωγής του επιδόματος περιθάλψεως (άρθρο 28 του κανονισμού (ΕΟΚ) 1408/71 του Συμβουλίου, της 14 Ιουνίου 1971, περί εφαρμογής των συστημάτων κοινωνικής ασφάλισης στους μισθωτούς και τις οικογένειές τους που διακινούνται εντός της Κοινότητας(4)). Εντούτοις, όταν πρόκειται για ένα άτομο που επωφελείται από δύο ή περισσότερες συντάξεις, πρέπει πρώτα να αποφασιστεί ποιο κράτος μέλος είναι υπεύθυνο για τις παροχές ασθενείας σε είδος. Εάν ένα άτομο κατοικεί σε ένα κράτος μέλος που του χορηγεί επίσης μια σύνταξη, αυτό το κράτος μέλος είναι υπεύθυνο (άρθρο 27 του κανονισμού(ΕΟΚ) 1408/71).

Κάτω από αυτές τις συνθήκες, δεν αποκλείεται ένα άτομο που επωφελείται από μια γερμανική σύνταξη αλλά κατοικεί για παράδειγμα στο κράτος μέλος της καταγωγής του που του χορηγεί επίσης μια σύνταξη, να μην έχει το δικαίωμα εξαγωγής του γερμανικού επιδόματος περίθαλψης.

Εάν το άτομο αυτό εργάζεται στη Γερμανία, το άρθρο 3 του κανονισμού(ΕΟΚ) 1408/71 προβλέπει από τώρα και στο εξής ότι το άτομο αυτό δικαιούται να επωφεληθεί από τη γερμανική νομοθεσία με τους ίδιους όρους όπως και οι υπήκοοι του κράτους αυτού.

Στο σχέδιο δράσης για την ελεύθερη κυκλοφορία(5), η Επιτροπή ανέλαβε να προτείνει τη βελτίωση του γενικού νομικού πλαισίου συμπεριλαμβανομένης και της μεταρρύθμισης των κανόνων σχετικά με το συντονισμό των συστημάτων κοινωνικής ασφάλισης, να προωθήσει τη συνεργασία μεταξύ των εθνικών διοικήσεων και να βελτιώσει την πληροφόρηση του ευρωπαίου πολίτη.

(1) ΕΕ C 138 της 5.5.1997, σελ. 32.

(2) ΕΕ L 149 της 5.7.1971, σελ. 2.

(3) ΕΕ L 230 της 22.8.1984, σελ. 86.

(4) ΕΕ L 149 της 5.7.1971.

(5) COM(97)586 final.